b'\n_START_ARTICLE_\nKosovelje\n_START_SECTION_\nGeografija\n_START_PARAGRAPH_\nManj\xc5\xa1e naselje z okoli 40 prebivalci le\xc5\xbei na planoti severno od Pliskovice. Do naselja pelje stranska cesta, ki se odcepi od ceste Dutovlje-Komen. Obdelanega sveta je malo. V okolici naselja je najve\xc4\x8d nerodovitne kra\xc5\xa1ke gmajne in gozdov \xc4\x8drnega bora. Skozi naselje je speljana Pliskina u\xc4\x8dna pot.\n_START_SECTION_\nZgodovina vasi\n_START_PARAGRAPH_\nMed 1. svetovno vojno so v letih 1915-1917 na so\xc5\xa1ki fronti potekali siloviti boji tudi na zahodnem delu kra\xc5\xa1ke planote, na osrednjem delu Krasa pa je bilo zaledje fronte, kjer je avstro-ogrska armada imela \xc5\xa1tevilne zaledne objekte, med njimi tudi bolni\xc5\xa1nice. Ena od poljskih bolni\xc5\xa1nic je stala tudi na velikem travniku ob kri\xc5\xbei\xc5\xa1\xc4\x8du ceste Dutovlje-Komen- Kosovelje. Od bolni\xc5\xa1nice je ostala le ru\xc5\xa1evina voja\xc5\xa1ke kapelice, katera je stala med lesenimi barakami. Ohranjen je kamniti, zadnji del kapelice, na katerem je slonela lesena konstrukcija s streho in zvon\xc4\x8dnico. Napis na zadnji strani ru\xc5\xa1evine \xc2\xbbFeldspital 808\xc2\xab\xc2\xa0razkriva, da je bolni\xc5\xa1nica nosila oznako 808. Kapelico so doma\xc4\x8dini po vojni \xc5\xa1e nekaj \xc4\x8dasa uporabljali za za\xc5\xa1\xc4\x8dito pred de\xc5\xbejem in hrambo orodja, dokon\xc4\x8dno pa je propadla v 2. svetovni vojni.'